## El Consell autoritza un conveni amb l’Institut de la Cinematografia per a gestionar 1,7 milions d’euros en ajudes al sector audiovisual en valencià

*** L’Institut Valencià de Cultura rep estos fons de l’Estat per a promoure la igualtat d’oportunitats de l’audiovisual en llengua pròpia
* L’import es destina tant a ajudes a la producció, distribució, exhibició i promoció de projectes com a actuacions d’impuls al sector**

El Consell ha autoritzat un conveni de col·laboració pel qual l’Institut Valencià de Cultura (IVC) rep 1.735.955 euros de l’Institut de la Cinematografia i de les Arts Audiovisuals (ICAA), dependent del Ministeri de Cultura, per a impulsar la indústria cinematogràfica i audiovisual en valencià.

L’objecte d’este acord és canalitzar el fons constituït en els pressupostos generals de l’Estat per a 2024 per a promoure la pluralitat cultural d’Espanya i la igualtat d’oportunitats de les llengües pròpies de cada territori en matèria d’expressió i difusió audiovisual.

En concret, les ajudes gestionades per l’IVC tenen com a fi donar suport, a través d’ajudes directes o en concurrència competitiva, a la producció, distribució, exhibició i promoció de l’audiovisual en valencià, així com la realització d’actuacions de promoció del sector per part del mateix Institut Valencià de Cultura.

Fecha: 10/12/2024